
  Prolog


  KVINNEN SOM SNART SKULLE DØ, kom forsiktig ut gjennom gatedøra og så seg fort omkring. Trappehuset bak henne hvilte i mørke, hun hadde ikke tent lyset på veien ned. Den lyse frakken svevde som en ånd mot det mørke treverket. Hun nølte før hun tok skrittet ned på fortauet, som om hun følte seg iakttatt. Hun trakk pusten fort noen ganger, og i noen sekunder dvelte det hvite åndedrettet rundt henne som en glorie. Så rettet hun på veskeremmen over skulderen og tok et fastere grep om håndtaket på dokumentkofferten. Hun heiste opp skuldrene og gikk med raske, dempede skritt mot Götgatan. Det var isnende kaldt, den bitende vinden sveipte rundt de tynne nylonstrømpene. Hun gikk utenom en issvull, og balanserte et øyeblikk på kanten av fortauet. Så fortsatte hun raskt bort fra gatelykten og inn i mørket. Kulden og skyggene dempet nattelydene: suset fra et ventilasjonsanlegg, noen berusede ungdommers skrål, en sirene langt borte.


  Kvinnen gikk fort og målbevisst. Hun utstrålte sikkerhet og dyr parfyme. Da mobiltelefonen hennes plutselig ringte, ble hun helt perpleks. Hun stivnet midt i et skritt, stanset og så seg fort omkring. Så bøyde hun seg ned, støttet dokumentkofferten mot det høyre beinet og begynte å lete i håndvesken. Hele hennes vesen utstrålte irritasjon og usikkerhet. Hun fikk opp mobiltelefonen og satte den til øret. Til tross for mørket og skyggene var reaksjonene hennes ikke til å ta feil av. Irritasjonen ble avløst av forbauselse, som siden gikk over i sinne og til slutt redsel.


  Da samtalen var over, sto kvinnen noen sekunder med telefonen i hånden. Hun bøyde hodet og lot til å tenke. En politibil kjørte langsomt forbi, kvinnen så opp på den, avventende, fulgte den med blikket. Hun gjorde ikke mine til å stanse den.


  Så hadde hun tydeligvis bestemt seg. Hun snudde på hælen og begynte å gå tilbake samme vei som hun hadde kommet, forbi den mørke tredøra og bort til fotgjengerovergangen i krysset Katarina Bangatan. Mens hun ventet på at en nattbuss skulle passere, vendte hun hodet oppover og fulgte gaten med blikket, over Vintertullstorget og bort til Sickla kanal. Høyt ovenfor svevde den olympiske hovedarenaen, Victoriastadion, der de olympiske sommerlekene skulle åpnes om sju måneder.


  Bussen passerte, kvinnen krysset filene i Ringvägen og begynte å gå langs Katarina Bangatan. Ansiktet hennes var uttrykksløst, de skyndsomme skrittene viste at hun frøs. Hun tok gangbroen over Hammarby kanal og kom inn i OL-området gjennom presselandsbyen. Med korte og litt rykkvise bevegelser skyndte hun seg videre mot olympiastadion. Hun valgte veien langs vannet, til tross for at den var lengre og kaldere. Vinden fra Saltsjön var bitende kald, men hun ville ikke bli sett. Mørket var kompakt, og hun snublet flere ganger.


  Ved posten og apoteket svingte hun opp mot treningsområdet og småsprang de siste hundre metrene til arenaen. Da hun kom fram til hovedinngangen, var hun andpusten og sint. Hun trakk opp porten og gikk inn i mørket.


  – Si hva du vil, og la det gå fort, sa hun og så kaldt på personen som frigjorde seg fra skyggene.


  Hun så den løftede hammeren, men rakk ikke å bli redd.


  Det første slaget traff det venstre øyet.


  Eksistens


  Like bak det øverste gjerdet var det en gigantisk maurtue. Da jeg var barn, pleide jeg å stå og studere den i dyp konsentrasjon. Jeg sto så nær at insektene uavbrutt myldret over føttene mine. Iblant fulgte jeg en enkelt maur fra gresset nede på gårdsplassen, over veigrusen, oppover sandskråningen og bort til tuen. Der stålsatte jeg meg for ikke å miste insektet av syne, men det gjorde jeg alltid. Andre maur tok oppmerksomheten min. Når de ble for mange, ble interessen min splintret i så mange fragmenter at jeg mistet tålmodigheten.


  Noen ganger la jeg en sukkerbit i tuen. Maurene elsket presangen min, og jeg smilte mens de veltet over den og trakk den ned i dypet. Om høsten, når kulden kom og maurene ble langsomme, pleide jeg å røre rundt i tuen med en pinne for å få liv i dem igjen. De voksne ble sinte på meg når de så hva jeg drev med. De sa at jeg saboterte maurenes arbeid og ødela hjemmet deres. Den dag i dag husker jeg følelsen av forurettelse, jeg ville jo ingen noe vondt. Jeg ville bare ha det litt moro. Jeg ville sette litt fart i de små krypene.


  Leken med maurene kom etter hvert til å forfølge meg i drømme. Fascinasjonen over insektene ble avløst av en navnløs skrekk for myldringen deres. Som voksen har jeg aldri klart å se mer enn tre insekter på en gang, uansett art. Når jeg har mistet oversikten over dem, har panikken kommet. Fobien oppsto i samme stund som jeg så parallellen mellom meg selv og de små årevingene.


  Jeg var ung og lette fortsatt aktivt etter svarene omkring mine vilkår, bygde teorier i bevisstheten, prøvde dem mot hverandre i forskjellige spørsmålsstillinger. At livet kunne være et lune, eksisterte ikke i mitt verdensbilde. Noe hadde skapt meg. Jeg hadde ingen oppfatning om hva det kunne være: tilfeldigheten, skjebnen, evolusjonen eller muligens Gud.


  At livet kunne være meningsløst, fant jeg derimot sannsynlig, og det fylte meg med sorg og sinne. Hvis det ikke fantes noen mening med vår tid på jorden, framsto våre liv som et ironisk eksperiment. Noen satte oss her for å studere oss når vi kriget, myldret, led og kjempet. Iblant delte denne noen ut tilfeldige belønninger, omtrent som når en legger sukkerbiter i en maurtue, betraktet vår glede og fortvilelse med samme interesserte følelseskulde.


  Trøsten kom med årene. Til slutt innså jeg at det ikke spiller noen rolle om det finnes noen høyere mening med livet mitt. Selv om det gjør det, er det ikke meningen at jeg skal kjenne til den her og nå. Hvis det fantes noen svar, hadde jeg allerede kjent dem, og siden jeg ikke gjør det, spiller det ingen rolle hvor mye jeg spekulerer.


  Det har gitt meg en viss form for fred.

"Sprengeren er en klassisk
internasjonal thriller (...) Det er
ikke tilfeldig at Liza Marklund er
en av vér tids mest dynamiske
og populeere krimforfattere.”

